ഇന്ന് ആര്ത്രൈറ്റിസ് ദിനം : കുട്ടികളിലെ വാതരോഗം സൂക്ഷിക്കണം ! തൃശൂര് : ഇന്ന് ലോക ആര്ത്രൈറ്റിസ് ദിനം. സന്ധികളില് നീര്ക്കെട്ടും വേദനയും വരുന്ന രോഗാവസ്ഥയാണ് സന്ധിവീക്കം അഥവാ ആര്ത്രൈറ്റിസ്. തലച്ചോറ്, കിഡ്നി, ശ്വാസകോശം, ഹൃദയം എന്നിവയെ കാലക്രമേണ ബാധിക്കാവുന്ന ഒന്നാണിത്. ആദ്യകാലങ്ങളില് മുതിര്ന്നവരില് മാത്രം കണ്ടുവന്നിരുന്നത് ഇപ്പോള് കുട്ടികളിലും കാണപ്പെടുന്നു. കുട്ടികളില് കൂടിവരുന്ന സന്ധിവീക്കത്തെ കുറിച്ച് അവബോധം സൃഷ്ടിക്കാനാണ് ഈ ആര്ത്രൈറ്റിസ് ദിനം ലക്ഷ്യമിടുന്നത്. നിലവില് വലിയ രീതിയില് കുട്ടികളില് കാണുന്നില്ലെങ്കിലും വരും നാളുകളില് കൂടുതല് പേരിലെത്താനുള്ള സാദ്ധ്യത തള്ളിക്കളയാനാകില്ലെന്ന് വിദഗ്ദ്ധര് അഭിപ്രായപ്പെടുന്നു. പാശ്ചാത്യ കണക്ക് പ്രകാരം ആയിരത്തില് രണ്ട് മുതല് അഞ്ച് വരെ കുട്ടികളില് ഇത്തരം വാത രോഗം കണ്ടെത്തുന്നുണ്ട്. നമ്മുടെ നാട്ടിലും കണക്ക് വിഭിന്നമല്ലെന്ന് കണക്കുകള് സൂചിപ്പിക്കുന്നു. തുടക്കം മുതല് കൃത്യമായ രോഗ നിര്ണ്ണയവും ശാസ്ത്രീയമായ ചികിത്സയും നടത്തിയാല് ഭേദമാക്കാവുന്നതാണെന്നും ആരോഗ്യ വിദഗ്ദ്ധര് ചൂണ്ടിക്കാണിക്കുന്നു. കുട്ടികളിലെ വാതരോഗ ലക്ഷണം സന്ധികളിലെ നീര്ക്കെട്ട്, വേദന, വിട്ടുമാറാത്ത പനി, കടുത്ത ക്ഷീണം, കൈകളിലും കാലുകളിലും കാണപ്പെടുന്ന ഉണങ്ങാത്ത വ്രണങ്ങള്, പുറം വേദന, മസില് വേദനയോട് കൂടിയുള്ള ബലക്ഷയം, വായ്പ്പുണ്ണ്. ചികിത്സാ രീതികള് കൃത്യമായ രോഗ നിര്ണ്ണയമാണ് പ്രധാനം. രോഗത്തിന്റെ കാഠിന്യം, കുട്ടിയുടെ പ്രായം, പൊതു ആരോഗ്യം എന്നിവയ്ക്കനുസരിച്ചുള്ള സമഗ്രമായ ഒരു ചികിത്സ പദ്ധതി തയ്യാറാക്കിയായിരിക്കും ചികിത്സ. കുട്ടികളുടെ ഭാവി മുതിര്ന്നവരുടെ കൈകളിലാണ്. അതുകൊണ്ട് അവരുടെ ഭാവി സുരക്ഷിതമാക്കേണ്ടത് നമ്മുടെ കടമയാണ്. കുട്ടികളില് കാണുന്ന ഇത്തരം രോഗലക്ഷണം കൃത്യമായ രോഗനിര്ണ്ണയം നടത്തുന്നതിന് ആവശ്യമായ മുന്കരുതലെടുക്കേണ്ടേതാണ്. ഡോ. ഷിജി ജോസഫ് അസി.പ്രൊഫസര് പീഡീയാട്രിക്സ് അമല മെഡിക്കല് കോളേജ്